ציונות - עוד בעולם nrg - ...מתקפלים: החל מבצע העלייה האחרון <p><img src="//piwik.zuznow.com/piwik.php?idsite=2" style="border:0;" alt="" /></p>
ראשי » ציונות » בעולםגלוש ב - nrg מעריב מהסלולר מתקפלים: החל מבצע העלייה האחרון מאתיופיה
מחר (ד') צפויים לנחות בישראל 450 עולים מאתיופיה, בטיסת העולים האחרונה במסגרת מבצע "כנפי יונה". שרנסקי: "סגירת מעגל שנמשך כ3000 שנה". נציג הסוכנות היהודית: "על פי ההלכה הם לא יהודים"
צביקה קליין | 27/8/2013 17:51 תגיות:
אתיופיה, עלייה, פלשמורה, מתקפלים בגונדר שבאתיופיה בדרך לישראל במסגרת מבצע ''כנפי יונה'' צילום: מושיק ברין, הסוכנות היהודיתהחל מסעם האחרון לישראל: כ-450 עולים מאתיופיה יצאו היום להגשים את חלומם הנכסף: לעלות לישראל. במהלך היום (ג') אספו בני הקהילה האתיופית את חפציהם ויצאו בשיירה של עשרה אוטובוסים לנסיעה ארוכה לכיוון אדיס אבבה. בשעות הבוקר מחר (ד') הם צפויים להגיע אל בירת אתיופיה ולאחר מכן לעלות על שני מטוסים בדרכם לישראל. יש לציין כי זוהי קבוצת העולים האחרונה מאתיופיה במסגרת מבצע 'כנפי יונה' עליו החליטה ממשלת ישראל לפני שלוש שנים, הקובע כי יש להעלות את אחרוני זכאי השבות לישראל.
במהלך המבצע עלו ארצה כ- 7,000 עולים מאתיופיה שנקלטו במרכזי קליטה באחריות המשרד לקליטת העלייה והסוכנות היהודית ברחבי הארץ. "זהו רגע היסטורי מרגש" אמר היום יושב ראש הסוכנות היהודית נתן שרנסקי, "עם סיום מבצע כנפי יונה אנו סוגרים מעגל שנמשך כשלושת אלפים שנה".
בשעות הבוקר תיערך מחר פרידה מהעולים במתחם שגרירות ישראל באדיס אבבה, במעמד נתן שרנסקי, השרה לקליטת העלייה, סופה לנדבר ושגרירת ישראל באתיופיה בלייניש זבדיה. מיד לאחר מכן ימריאו העולים לשדה התעופה בן גוריון, שם יתקיים טקס בהשתתפות בכירים מהחברה הישראלית.
במהלך המבצע עלו ארצה כ- 7,000 עולים מאתיופיה . טקס סמלי באתיופיה
"על פי ההלכה הם לא יהודים"
"אני מעלה אותם לישראל" אמר היום בהתרגשות מנהל היחידה לעלייה וקליטה בסוכנות היהודית יהודה שרף לnrg יהדות "אני סוף-סוף מסיים להביא אותם לארץ". שרף הגדיל לעשות, ולמרות שהממשלה קבעה כי יש להקדים את סיום העלייה לחודש אפריל 2014, הצליח להביא את העולים לישראל מוקדם מהצפוי. "קיצרנו להם שמונה חודשים של סיוט" הוא מסביר, "הם (בני הפלשמורה) חיים בתנאים לא תנאים בצריפונים ובפחונים, ועזבו מזמן את הכפרים שלהם בכמיהה לעלות לארץ. הם באים אל החלום שלהם ואני מקווה לא לאכזב אותם" איחל שרף.
נושא טעון אשר מלווה את הטיסה האחרונה של יהודי אתיופיה הוא האם אכן מדובר בצאצאי יהודים, או שמא בפליטים המחפשים לחיות בתנאים טובים יותר. שרף טוען כי 450 העולים לא מוגדרים יהודים: "על פי ההלכה האורתודוקסית אף אחד מהם לא יהודי" הוא אומר, "אנחנו מבצעים את מדיניות הממשלה ופועלים לפי חוק השבות", המאפשר הקניית אזרחות למבקשי עלייה מזרע יהודי שמונה דורות אחורה. שרף מוסיף כי כלל העולים יעברו תהליכי גיור בארץ.
''קיצרנו להם שמונה חודשים של סיוט'' . בני הפלשמורה באתיופיה מתכוננים היום לעלייה לארץ במסגרת מבצע ''כנפי יונה''
האם תסייתם בכך העלייה?
השאלה הגדולה והבלתי פתורה היא האם אכן מדובר בסוף העלייה מאתיופיה. גורמים בסוכנות היהודית ובמשרד לקליטת העלייה מספרים כי אכן מדובר בתום המבצע, אך תיתכן עלייה של בני עדה נוספים בהמשך, בצורה אישית. "שליח הסוכנות היהודית באדיס אבבה נשאר בתפקידו שטרם הסתיים" מספר שרף, ואולי רומז לכך שהמסע של יהודי אתיופיה טרם נשלם.
בתוך כך, יערכו מחר בבוקר משפחות עולים מאתיופיה הפגנה מול משרד ראש הממשלה בירושלים בתביעה לאשר עלייתם של בני משפחותיהם אשר נותרו באתיופיה וסורבו לעלייה ובקריאה "להפסקת מדיניות האפליה וההפקרה כלפי שארית יהודי אתיופיה" לטענתם. "מאות בני המשפחות הקרועות נושאים את תמונות יקיריהם מסורבי העלייה" מסרו מארגון "מכנף דרום לציון".